Andorra la Vella
Store norske leksikon,Geografi,Verdens geografi,Europa,Andorras geografi
Andorra la Vella er hovedstaden i Andorra. Byens navn betyr «Det gamle Andorra». Byen er lokalisert i den sørvestlige delen av landet, ved elven Valira. Andorra la Vella er 1023 meter over havet og er med dette Europas høyestliggende hovedstad. Byen har 22 256 innbyggere (2018).
Økonomi og næringsliv De viktigste næringsgrener er turisme og handel med tollfrie varer. I byen er det også produksjon av blant annet møbler og konjakk. Kultur og utdanning Bygningen La Casa de la Vall ble oppført i 1580 og var sete for landets parlament fra 1702 til 2011, da det nye parlamentet i nærheten av regjeringskvartalet ble åpnet. Santa Coloma-kirken utenfor hovedstaden ble oppført i det åttende århundre, mens kirkens tårn ble bygd i det tolvte århundre. Kirkens fresker er ikke godt vedlikeholdt. Sankt Stefanus-kirken i romansk stil er lokalisert i byens historiske senter. Andorras eneste universitet er lokalisert i hovedstaden. Les mer i Store norske leksikon Andorra Andorras geografi Andorras historie Økonomi og næringsliv i Andorra